[{"text_idx": "#000000", "text": "Auteur: Stefan MaulType: mouvement espe\u0301rantiste, FELDisponibilite\u0301: En stock, OccasionPrix: \u20ac19.99, 1 Occasion \u20ac5.40Anne\u0301e de publication: 2005Forme: libro kudre binditaAutres formes/e\u0301ditions: Kindle8 \u20ac10.20, ePub \u20ac10.20, PDF \u20ac10.20Description: En la historio de Esperanto ofte j\u0302urnalistoj ludis sufic\u0302e gravan rolon. Unu el ili estas Stefan Maul, kiu dum 45 jaroj aktivas, verkante kaj redaktante. Li precipe konatig\u0302is kiel fondinto kaj multjara c\u0302efredaktoro de MONATO, internacia magazino sendependa por politiko, ekonomio kaj kulturo. Kiel kaj kial li farig\u0302is esperantisto kaj j\u0302urnalisto, kiu batalas kontrau\u0306 maljustaj\u0302oj c\u0302iuspecaj, tion vi ekscias per tiu c\u0302i informric\u0302a kaj parte kortus\u0302a libro. Akompanu liajn ofte neordinarajn vivon kaj karieron de milit-infano g\u0302is la 25-jara jubileo de MONATO.Specimen: La estimata leganto do ne atendu membiografion - tiom grava mi ne estas. El mia vivo mi plukis nur faktojn kaj spertojn, kiuj s\u0302ajnas al mi esti gravaj por klarigi, kial mi estas kaj restas konvinkita adepto de l' ideo de L. L. Zamenhof.Livre d'essai: ePub te\u0301le\u0301charger, Kindle8 te\u0301le\u0301charger, PDF te\u0301le\u0301chargerPages: 271Largeur: 210 mmHauteur: 297 mmPoids: 300 gISBN: 90-77066-18-7Critique: De Kalle Kniivila\u0308: Idealismaj rebriletoj malantau\u0306 la skeptika fasadoDe Raita Pyha\u0308la\u0308: Flue, simple, honeste E\u0301valuation: 6/6 Ajouter mon e\u0301valuation \u2605\u2605\u2605\u2605\u2605\u2605 Mi rekomendas la libron: interesa legaj\u0302o kaj ankau\u0306 grava dokumento pri la historio de Esperanto."}, {"text_idx": "#000002", "text": "Idealismaj rebriletoj malantau\u0306 la skeptika fasado"}, {"text_idx": "#000003", "text": "La nova libro de Stefan Maul ne estas membiografio \u2013 almenau\u0306 tion li mem asertas. Lau\u0306 li, temas nur pri kolekto de spertoj kaj faktoj, kiuj s\u0302ajnis al li gravaj por klarigi, kial li \u201eestas kaj restas konvinkita adepto de l' ideo de L. L. Zamenhof\u201d. Felic\u0302e por la leganto, Stefan Maul tre vaste interpretas tiun sian elirpunkton. Kaj same felic\u0302e por la leganto, ne temas pri ia rigardo al la mondo tra verdaj okulvitroj, sed tre realisma kaj kapta rakonto pri la vera vivo."}, {"text_idx": "#000004", "text": "En unu-du lokoj la au\u0306toro iom neatendite mencias ian miraklan potencon pri interkultura kompreno, kiun li atribuas al esperantistoj: \u201e... vera dialogo inter kulturoj ne facilas sen komuna bazo, kiun provizas Esperanto kaj la ideoj ligitaj al g\u0302i\u201d, li skribas sur pag\u0302o 253, kaj dau\u0306rigas pri esperantistoj au\u0306tomate \u201etoleremaj, akceptemaj, komprenemaj\u201d. Por multaj esperantistoj eble temas pri konstato de evidentaj\u0302o, sed en la verko de Stefan Maul g\u0302i surprizas, c\u0302ar g\u0302enerale la libro estas verkita en la maniero de bona j\u0302urnalisma raportaj\u0302o: g\u0302i c\u0302efe registras kaj konstatas faktojn, iom ankau\u0306 la sintenon de la protagonisto al la okazaj\u0302oj, sed permesas al la leganto mem pensi kaj fari konkludojn."}, {"text_idx": "#000005", "text": "Tiasence la verko de Stefan Maul iom memorigas pri alia membiografia libro de germana j\u0302urnalisto-esperantisto, C\u0302iu c\u0302iun ... de Teo Jung. En la vivo de la fondinto de Heroldo Esperanto kompreneble havis ec\u0302 pli gravan rolon ol en la vivo de la fondinto de Monato, c\u0302ar Teo Jung fakte dum multaj jaroj vivtenis sin per sia esperanta laboro, dum Stefan Maul neniam povis realigi sian projekton de Semajno, esperantlingva novaj\u0302-magazino kun eldonkvanto de dek mil ekzempleroj."}, {"text_idx": "#000006", "text": "Jam antau\u0306 la komenco de la dua mondmilito Teo Jung estis devigita fug\u0302i el Germanio por eviti persekutojn fare de la nazioj \u2013 kaj fine de la sama milito la familio de Stefan Maul estis devigita fug\u0302i el Kroatio kune kun la retirig\u0302anta germana armeo. Stefan Maul tiam estis senkulpa infano, kaj ankau\u0306 liaj familianoj pri nenio kulpis \u2013 pri nenio, krom tio ke ili estis germanoj, de pluraj generacioj log\u0302intaj en Kroatio."}, {"text_idx": "#000007", "text": "La plej personaj partoj de la libro temas pri la infanag\u0302o kaj lernejaj jaroj de Stefan Maul. Li per malmultaj vortoj, sed kortus\u0302e rakontas pri la sento de fremdeco en la nova lando, Germanio, pri la rezervema sinteno de la lokanoj al la rifug\u0302intoj, pri la ekonomiaj kaj familiaj problemoj de la gepatroj."}, {"text_idx": "#000008", "text": "Esperanto iom post iom ig\u0302as unu el la saviloj, kiuj liberigas la izolig\u0302eman junulon el la fermita cirklo \u2013 alia savilo, post seniluziigaj spertoj en katolika pastra seminario, ig\u0302as la profesia j\u0302urnalista laboro, unue en paroh\u0302a j\u0302urnalo kaj poste en aliaj gazetoj."}, {"text_idx": "#000009", "text": "Pri sia plenkreska vivo Stefan Maul rakontas iom malpli persone ol pri la infanag\u0302o, kaj li multe pli detale priskribas siajn profesiajn problemojn ol la familian vivon. Oni facile komprenas, ke li ne emas plene malfermi sian emocian vivon al eksteraj spektantoj, sed iom amuze ig\u0302as, kiam li rezonas pri sia bezono edzig\u0302i, menciante, ke li ne kapablis mem lavi kaj gladi siajn c\u0302emizojn (p. 145). Inter la linioj oni tamen klare sentas la gravecon de la familia vivo al la au\u0306toro."}, {"text_idx": "#000010", "text": "La verko donas multajn interesajn faktojn pri evoluoj en la Esperanto-movado kaj en la esperanta gazetara vivo dum la lastaj jardekoj, sed la c\u0302efa saldo de la legado, tamen, estas persona konatig\u0302o kun Stefan Maul. Lian sintenon al la Esperanto-movado, lau\u0306 li mem, karakterizas la profesia skeptiko de j\u0302urnalisto. Eble jes, sed foje malantau\u0306 la skeptika fasado videblas idealismaj rebriletoj."}, {"text_idx": "#000011", "text": "Pri tia sorto rakontas Stefan Maul, ekde sia frua infanag\u0302o en Kroatio,\ntra evakuo kaj la dua mondmilito g\u0302is maturig\u0302o en Germanio. Ankau\u0306 pri\nsia mensa kaj spirita evoluo de knabo aspiranta al pastreco g\u0302is j\u0302urnalistig\u0302o,\nesperantisteco kaj ia ekumenismo li same interese rakontas. Tamen li avertas,\nke ni ne konsideru lian libron kiel membiografion, li \u201cnur plukis faktojn\nkaj spertojn\u201d, kiuj s\u0302ajnis al li gravaj por klarigi, kial li estas nes\u0302ancelebla\nadepto de l' ideo de Zamenhof. C\u0302u li estas realisto au\u0306 idealisto, ni"}]